Nov 03,2019
ఆంధ్రాబ్యాంక్‌లో విజిలెన్స్‌ వారోత్సవాలు
నవతెలంగాణ, వాణిజ్య విభాగం: ఆంధ్రాబ్యాంక్‌లో విజిలెన్స్‌ వారోత్సవాలు ఘనంగా జరుగుతున్నాయి. అక్టోబరు 28న ప్రారంభమైన ఈ వేడుకలు సోమవారంతో ముగియనున్నాయి. వారోత్సవాల్లో భాగంగా హైదరాబాద్‌లోని కేంద్ర కార్యాలయంలో జరిగిన కార్యక్రమంలో బ్యాంక్‌ ఎండీ, సీఈవో జె.ఫకిరీస్వామి, బ్యాంక్‌ ఎగ్జిక్యూటివ్‌ డైరెక్టర్‌ కుల్‌భూషణ్‌ జైన్‌, చీఫ్‌ విజిలెన్స్‌ ఆఫీసర్‌ అరవింద్‌తో పాటు బ్యాంక్‌కు చెందిన జనరల్‌ మేనేజర్లు పాల్గొన్నారు. ఈ సందర్భంగా బ్యాంక్‌ అధికారులు ఉద్యోగులు సిబ్బందితో సమగ్రతా ప్రతిజ్ఞ చేయించారు. ఈ సందర్భంగా బ్యాంక్‌ అధికారులు మాట్లాడుతూ సిబ్బంది వృత్తి పరంగాను, జీవితంలోనూ నిజాయితీని అలవర్చుకొని అమలు చేస్తూ సమాజానికి ఆదర్శంగా నిలవాలని సూచించారు. విజిలెన్స్‌ వారోత్సవాలలో భాగంగా బ్యాంక్‌ వాకథాన్‌, సైక్లోథాన్‌ కార్యక్రమాలను నిర్వహించింది. దీనికి తోడు బ్యాంకు భవనాలలో వైద్య శిబిరాలను నిర్వహించింది. విజిలెన్స్‌ జాగురుకతపై అవగాహన కల్పించేందుకుగాను బ్యాంక్‌ పల్లెల్లో గ్రామ సభలు, పట్టణాలలో అవగాహన శిబిరాలను ఏర్పాటు చేసింది. శుక్రవారం సత్యసాయి నిగమాగమంలో జరిగిన కార్యక్రమంలో సీబీఐ జేడీ ఎ.వై.వి. కృష్ణతో పాటు బ్యాంక్‌ ండీ, సీఈవో జె.ఫకిరీస్వామి, బ్యాంక్‌ ఎగ్జిక్యూటివ్‌ డైరెక్టర్‌ కుల్‌భూషణ్‌ జైన్‌, చీఫ్‌ విజిలెన్స్‌ ఆఫీసర్‌ అరవింద్‌లు పాల్గొన్నారు. ఈ కార్యక్రమంలో నగరానికి చెందిన పలు స్కూలు, కళాశాలలకు చెందిన విద్యార్థిని, విద్యార్థులు పాల్గొన్నారు. విజిలెన్స్‌ వారోత్సవాల్లో భాగంగా నిర్వహించిన వివిధ పోటీల్లో విజేతలుగా నిలిచిన వారికి సీబీఐ జేడీ, బ్యాంక్‌ ఉన్నతాధికారులు బహుమతులను ప్రదానం చేశారు.
మీ స్నేహితులకు రికమెండ్ చెయ్యండి